﻿Interpretări plastice ale imaginii femeii în pictura europeană Rodica Ursachi, dr. în studiul artelor, UPSC „Ion Creangă” Abstract The woman's face for millennia has served a source of inspiration for artists. They admired her beauty and kindness and charm embodied in works of art (sonnets, paintings, sculptures etc.), giving him immortality. In art, the image of women is treated in two instances – sacred and profane idealized, unrealistic. The reason „woman” appears often as a symbol of mother, warrior and express certain ideas, moral and spiritual standards. Key-words: picture, image, woman, art, painting. Chipul femeii a fost întotdeauna un obiect de sondaj nelimitat pentru artişti, tema feminităţii fiind socială şi personală, veche şi mereu actuală. Trecând ca un fir roşu prin toată arta umană, imaginea femeii a evoluat pe parcursul mileniilor de la forme generalizate (stilizate) la chipuri naturaliste, de la tratări „conceptuale” la reprezentări narativ-estetice. Privită prin prisma timpului, femeia încă de la începuturile omenirii a suscitat atenţia creatorilor, fie că o vedeau în toată măreția frumuseţii sale, fie că o vedeau ca pe o zeitate dătătoare de viaţă. Pe parcursul mileniilor, acest motiv n-a făcut decât să intensifice dorinţa creatorilor de a-l cunoaşte în toată splendoarea şi enigma lui. Abordată la început într-o viziune magică, în care trăsăturile distinctive ale sexului, deliberat exagerate, aveau rolul de perpetuare a speciei şi care îi atribuiau un loc important în viaţa socială (figurinele preistorice), imaginea feminină evoluează, pe parcurs, în cele mai diferite forme. Pornind de la ipostaza sa de zeiţă-mamă, protectoare etc., ce-i impune caracter general-abstract, femeia este văzută tot mai mult în funcţia sa obişnuită, cu muncile şi preocupările sale zilnice. Această evoluție este vădită chiar din epocile timpurii ale omenirii, în antichitatea egipteană, chineză, greco-romană etc. femeile fiind prezentate când pe tron, ca regine (Hatşepsut, Nefertiti), când ca sclave dansând, lucrând, ca sportive ori ca zeiţe cu chipuri idealizate (Afrodita, Atena), ca preotese, casnice etc. Deoarece aceste reprezentări în artă reflectă, în general, concepţiile estetice, filosofice ale societăţii în care trăieşte creatorul, imaginea femeii se modifică pe parcursul istoriei, în funcţie de mentalitatea respectivă dominantă. Astfel, se pot explica schimbările radicale ale imaginii feminine din arta perioadei creştine, mai concret, ale celei medievale, când chipul omului nu mai constituie o formă 100 fizică, ci o esenţă spirituală, el prezentându-se fără trăsăturile sale distinctive, deoarece „În faţa lui Dumnezeu toţi sunt egali”. În această etapă, imaginea femeii este supusă modificării, ea obţine forme umanizate, expresii „uniformizate”, ce au menirea să ilustreze textul religios. Şi în această epocă femeia este personificată în două chipuri: cea de Madonă sfântă, cerească şi cea de Evă- păcătoasă („Fecioara Maria tronând”, Duccio; „Izgonirea din rai”, Masaccio ş.a.). Această antinomie sacru-profană predomină în artă până în ajunul epocii moderne (ea întâlnindu-se, de fapt, şi în prezent) şi este tratată în diverse maniere, în funcţie de perioadă şi de idealurile estetice ale pictorilor respectivi. O viziune aparte asupra imaginii femeii se formează în perioada Renaşterii, odată cu schimbarea mentalităţii societăţii europene, când Umanismul dictează principiile sale. Imaginea femeilor „sfinte” este completată în această perioadă şi cu chipuri contemporane, literare etc., care, deşi apar, în unele cazuri, încă idealizate, sunt totuşi tratate mai realist, cu un comportament narativ foarte pronunţat. Această „umanizare” se citeşte în spiritualizarea imaginilor, care nu este una religioasă, fanatică, ci una gândită de om şi care este pusă în raport cu lumea înconjurătoare. În perioada dată, femeia apare într-o strânsă legătură şi într-o armonie perfectă cu natura, fapt oglindit de majoritatea pictorilor renascentişti – Rafael, Leonardo da Vinci, Giorgione, Tițian ş.a. („Madona grădinăreasă”, „Madona cu sticlete”, Rafael; „Madona printre stânci”, „Mona Liza”, „Madonna Benua”, Leonardo da Vinci; „Venus dormind”, „Furtuna”, Giorgione; „Dragostea sacră şi dragostea profană”, Tițian ş.a.). Aspiraţia spre frumos este preluată şi de pictorii barocului, chiar dacă ei tratează chipul feminin prin prisma propriilor concepţii, într-un mod subiectiv, unde idealurile epocii au doar rolul de amplificator al propriilor idealuri. În această perioadă femeia obţine un aspect tot mai vital, fiind reprezentată de cele mai multe ori fără falsuri exterioare, excepţie făcând unele imagini cu personalităţi regale sau zeităţi antice (la Antonis van Dyck, Nicolas Poussin). În pictura artiştilor europeni, femeia apare deseori într-o ambianţă casnică, în ipostaze fireşti (în timpul unei ocupaţii cu lucrul manual sau al studiului muzical etc.). Uneori, femeia priveşte visător pe geam, citeşte, îngrijeşte copiii sau întâlneşte oaspeţi, alteori chefuieşte, cochetează, trişează şi se bucură „activ” de viaţă ( „Hendrich la geam”, Rembrandt; „Regele bea”, I. Jordaens; „Fată citind scrisoare”, I. Vermeer; „Ghicitoare”, Caravaggio; „Blana”, P. Rubens ş.a.). Chiar şi în cazul reprezentării unor zeităţi, ce impune a priori o tratare mai „clasicizantă”, idealizată, chipurile emană forţă vitală, iar carnaţia senzuală sporeşte expresia pulsaţiei vieţii ( „Perseu şi Andromeda”, Rubens; „Danaia”, Rembrandt ş.a.). 101 Curba oscilaţiei dintre tratarea idealizată şi realistă a imaginii femeii, care este prezentă pe tot parcursul evoluţiei artei umane, se amplifică mai mult în perioada secolelor XVIII-XIX, când în societate au loc radicale transformări sociale, politice şi de mentalitate, ce duc la schimbarea concepţiilor despre idealurile estetice în artă. Transformările respective, ce au loc destul de rapid, fac ca această alternanţă să-şi piardă ritmul, manifestându-se aproape în paralel. Deoarece arta este o reflectare a ideilor estetice şi filosofice ale societăţii dintr-o anumită perioadă, imaginea femeii se racordează la aceste cerinţe şi devine expresie a idealurilor „impuse”, esenţa spirituală a lor. În pictura secolului XVIII se observă o viziune lirico-poetică a chipurilor feminine, filtrată, uneori, prin propriile impulsuri afective ale autorului, alteori, prin prisma idealurilor estetice de la curţile regale europene. În tablouri, se întâlnesc chipuri delicate, imateriale, fragile (aidoma unor statuete de porţelan) în posturi cochete, teatralizate, plasate într-o ambianţă de vis, de cele mai multe ori, pe fondalul unor copaci sau ape răcoritoare („Reuniune în parc”, „Concert în parc”, A. Watteau; „Leagănul”, H. Fragonard ş.a.). Tratate prin prisma unor concepţii ce ţin de sfera esteticului, artiştii ignoră dezvăluirea stărilor psihologice ale personajului, axându-se doar pe latura exterioară a frumuseţii corpului (întotdeauna tânăr) şi a hainelor luxoase. O evocare a stării psihoafective a personajului feminin este sesizată în secolul al XIX -lea, când pe arena culturală a Europei se întâlnesc mai multe curente artistice. Deşi frumuseţea exterioară joacă un rol puternic în creaţia pictorilor, ei o tratează, deseori, prin prisma imperativelor timpului (forţă fizică, aspiraţii spre atingerea unor idealuri înalte etc.). Acestea le-au impus artiştilor căutarea realizării sintezei tradiţiei cu realitatea, dar fără a renunţa la propriile viziuni asupra lumii. Astfel, apar imagini de femei ce se află într-o strânsă legătură cu viaţa societăţii (revoluţionare, luptătoare, muncitoare etc.) şi altele ce trăiesc într-o lume de basm, ele având chipuri triste cu priviri detaşate („Libertatea călăuzind poporul”, E. Delacroix, „Culegătoarele de spice”, F. Millet ş.a.). În această perioadă, imaginea femeii apare în cele mai variate ipostaze şi categorii de vârstă – adolescentă, matură, bătrână –, dar accentul este pus pe femeia în vârstă, ce întruchipează înţelepciunea, răbdarea. Deşi timpul şi-a lăsat amprenta pe chipul femeii (faţă zbârcită, mâni noduroase), ea este venerată pentru demnitatea şi tăria ei de caracter, unii pictori înnobilând-o şi conferindu-i valoare de simbol (de mamă, soţie etc.). Femeia e privită, în acest context, ca un simbol al vieţii pline de griji şi tristeţe amară, ea apărând obosită, umilă, resemnată (cu faţa deformată, austeră), dar şi rezistentă în faţa condiţiei sociale mizerabile („Spălătoreasa”, H. Daumier; „Griji materne”, „Angelus”, F. Millet ş.a.). 102 Divergenţele de optică ale artiştilor, din start, fac ca imaginea femeii să fie tratată diferit, atât formal, cât şi conceptual. Unii se axează pe „exteriorizarea” stărilor psihologice ale personajului, accentuând expresia ochilor îngânduraţi, cu pecetea grijilor şi greutăţilor în ei, alţii atenuează durerea sufletească prin armonizarea cu natura, deşi anturajul, vestimentaţia modestă poartă mărturia traiului lipsit de bucurii. Profilul moral al femeii este completat, în a doua jumătate a secolului XIX, cu variate expresii ale lumii ei interioare. Tratate prin prisma unor concepţii ce ţin de sfera spiritualului, chipurile feminine din această epocă sunt lipsite de vivacitate optimistă, sunt triste şi într-o detaşare morală. În lucrări, se observă o putere interioară viabilă, dar ascunsă în nostalgia visătoare, în durerea sufletească (generate de starea de nesiguranţă în viitor şi în sine, de ideea trecerii timpului, care macină totul în cale, de plictisul societăţii, ascuns sub masca luxului anturajului). În plan formal, chipul feminin apare, deseori, într-o formă decorativă, stilizată, într-un anturaj cu lumină difuză şi cromatică surdinizată în gamă rece, ce amplifică expresivitatea emoţională a lucrării. Întreaga construcţie cromatică a tabloului corespunde stării de detaşare a personajului faţă de lumea reală şi retragerii în adâncurile universului său spiritual („Cele trei vârste ale femeii”, „Speranţa”,„Fată tânără”, G. Klimt ş.a.). Treptat, în secolul XX esenţa conceptuală a femeii se depărtează de atmosfera „spirituală” şi devine tot mai reală, mai „terestră”, mai plină de forţă şi energie, fiind inclusă în albia „cotidianului”. Chipul feminin apare în artă permanent schimbat şi reînnoit, purtând anumite mesaje estetice, în funcţie de concepţia autorului despre femeie şi locul ei în societate şi de idealurile estetice ale timpului. În cazul când imaginea feminină este reprezentată prin prisma concepţiilor filosofice, femeia poate fi privită ca o alegorie a reînnoirii vieţii, a continuităţii ei, poate elogia frumuseţea fizică şi morală a omului, ea poate fi esenţa unor simboluri codificate ce exprimă idei, stări ori gânduri. Acestea pot fi legate de pământ, de suferinţele şi bucuriile familiei şi poartă caracter național, deoarece, din gura mamei, pruncul învaţă limba maternă, deprinderile, obiceiurile şi tradiţiile naţionale, dragostea faţă de ţară. În felul acesta, femeii îi revine unul dintre cele mai importante roluri în geneza conştiinţei umane, îmbinând raţionalul cu misticul, realul cu simbolul apariţiei şi continuităţii vieţii pe pământ. 103 Bibliografie 1. Deac, M., Femeile în opera lui Picasso, Meridiane, Bucureşti, 1978. 2. Ghiţescu, G., Antropologia artistică, vol. I, Editura Didactică şi Pedagogică, Bucureşti, 1979. 3. Тома, Л., Портрет в молдавской живописи, Ştiinţa, Chişinău, 1983. Omagiu lui Igor Vieru Rodica Ursachi, dr. în studiul artelor, UPSC „Ion Creangă” Spiritul uman, îngemănat cu corpul fizic, vine în această lume efemeră să dăruiască lumină. Cu cât este mai bogat acest spirit, cu atât este mai puternică lumina reflectată de el. Pe acest drum infinit al luminii au trecut multe suflete, dar unul merită să fie evidențiat, deoarece raza luminii sale încălzește și în prezent inimile celor ce l-au cunoscut. Acest spirit aparține plasticianului basarabean Igor Vieru, care în anul curent ar fi împlinit onorabila vârstă de 90 de ani. Destinul său a fost să cânte sfințenia neamului, să promoveze prin creația sa valorile și tradițiile populare. Calea formării sale a fost anevoioasă și totodată fericită, datorită conjuncturilor politice, ideologice, culturale în care a fost atras. Participând de tânăr (de la 19 ani) la decorarea bisericii Sf. Dumitru din localitatea Slobozia Argeş, România, Igor Vieru își perfectează măiestria studiind atent creaţia pictorilor români N. Grigorescu, I. Andreescu, Ş. Luchian, N. Tonitza şi alţii, cu a căror creație s-a familiarizat în timpul liber în Muzeul Naţional de Arte Plastice din Bucureşti. Ecoul acestei surse de inspiraţie este reflectat în creaţia ulterioară a artistului, şi anume prin developarea frumuseţii naturii plaiului natal, prin programul conceptual axat pe armonia omului şi a naturii, pe relaţia inseparabilă a omului şi a muncii, a pământului roditor (Baladă despre pământ, 1969). În plan formal-stilistic, creația sa cunoaște o alternanță de viziune. Caracterul „de impresie”, plein-air-ist al lucrărilor de debut (anii `50 ai sec. XX), pe parcurs, se modifică radical şi gravitează spre latura „expresivă”, cu stilizări decorativiste (anii `60-`70), ancorate în estetica artei moderne europene (expresionism, fovism), dar şi în valorile tradiției artei populare (Podul vechi (1947), Horodiște (1948), Septembrie (1967), Salcie (1970), Toamnă la Cernoleuca (1979)). Majoritatea lucrărilor din perioada „mişcării intelectualităţii autohtone” sunt tratate în stilistica artei monumentale și a celei decorative (Primăvara (1960), În satul natal (1969), Sărbătoare la 104